เหตุปะทะไทย–กัมพูชา พ.ศ. 2568

เมื่อวันที่ 24 กรกฎาคม พ.ศ. 2568 ได้เกิดเหตุการณ์ปะทะด้วยกำลังระหว่างประเทศกัมพูชาและประเทศไทยในพื้นที่ชายแดนใกล้จังหวัดศรีสะเกษ ซึ่งนับเป็นการยกระดับความตึงเครียดที่มีมาอย่างต่อเนื่องจากสถานการณ์ความไม่สงบชายแดนไทย–กัมพูชา ไปสู่การเผชิญหน้าทางทหารอย่างเต็มรูปแบบ เหตุการณ์ดังกล่าวเกิดขึ้นในพื้นที่ที่ทั้งสองประเทศยังมีข้อพิพาทด้านพรมแดนที่สืบเนื่องจากอดีต ซึ่งรวมถึงข้อขัดแย้งทางประวัติศาสตร์เกี่ยวกับเส้นเขตแดน การตีความแผนที่ และอำนาจอธิปไตยเหนือพื้นที่บางส่วน
นอกจากนี้ ยังเกิดการเผชิญหน้าทางยุทธวิธีในพื้นที่พิพาทรวม 12 จุดตลอดแนวชายแดน
ภูมิหลัง.
รากฐานของวิกฤตการณ์ชายแดนไทย–กัมพูชา พ.ศ. 2568 นั้นย้อนไปถึงสนธิสัญญาในยุคอาณานิคมช่วง พ.ศ. 2447–2450 ซึ่งมหาอำนาจตะวันตกอย่างฝรั่งเศสและบริเตนได้แบ่งเขตแดนในคาบสมุทรอินโดจีนโดยมิได้คำนึงถึงภูมิประเทศหรือบริบทของชุมชนท้องถิ่น ส่งผลให้เกิดข้อพิพาทเรื้อรังเรื่องเขตแดนระหว่างไทยกับกัมพูชาหลายจุด โดยเฉพาะบริเวณที่ตั้งของปราสาทพระวิหารซึ่งตั้งอยู่บนแนวทิวเขาพนมดงรัก ความตึงเครียดระหว่างสองประเทศได้ทวีความรุนแรงขึ้นใน พ.ศ. 2505 ภายหลังคำตัดสินของศาลยุติธรรมระหว่างประเทศที่ตัดสินให้ตัวปราสาทตกเป็นของกัมพูชา แม้ไทยจะยอมรับคำตัดสินอย่างเป็นทางการ แต่ข้อพิพาทเกี่ยวกับพื้นที่โดยรอบยังคงดำเนินต่อเนื่องและเป็นชนวนของความขัดแย้งในระดับชาติ โดยเฉพาะในช่วง พ.ศ. 2551–2554 ซึ่งเกิดการปะทะด้วยอาวุธและการระดมทหารเข้าประจำการตามแนวชายแดนบ่อยครั้ง
ในเดือนกุมภาพันธ์ พ.ศ. 2568 สถานการณ์ได้ถึงจุดวิกฤติอีกครั้ง เมื่อกองกำลังฝ่ายไทยสั่งระงับกิจกรรมร้องเพลงชาติกัมพูชาของกลุ่มนักเคลื่อนไหวชาวกัมพูชาที่ปราสาทตาเมือนธม ซึ่งอยู่ในเขตชายแดนของประเทศไทย ฝ่ายกัมพูชาแสดงความไม่พอใจอย่างรุนแรง และกล่าวหาว่าไทยละเมิดเสรีภาพของพลเรือนและเจตนารมณ์แห่งสันติภาพ เหตุการณ์ดังกล่าวนำไปสู่ปฏิกิริยาในระดับนโยบาย รวมถึงคำเตือนจากฮุน มาแณต นายกรัฐมนตรีกัมพูชา ไม่ให้ใช้วาทกรรมชาตินิยมในการจุดชนวนความขัดแย้ง ในเดือนพฤษภาคมปีเดียวกัน ได้เกิดการปะทะด้วยอาวุธขึ้นที่บริเวณชายแดนสามเหลี่ยมมรกต (ช่องบก) ซึ่งมีการเสียชีวิตของทหารฝ่ายกัมพูชาและมีการเคลื่อนกำลังพลของทั้งสองฝ่ายเข้าสู่แนวชายแดนอย่างเข้มข้น ส่งผลให้ประชาคมระหว่างประเทศเริ่มจับตาอย่างใกล้ชิด ทั้งในฐานะภูมิภาคที่มีความเปราะบางทางยุทธศาสตร์และเป็นจุดบรรจบของอิทธิพลจากทั้งสหรัฐอเมริกาและจีน ความตึงเครียดดังกล่าวทวีความรุนแรงในช่วงเดือนกรกฎาคม จนนำไปสู่การปิดพรมแดน การปะทะด้วยกำลังทหาร และการเสียชีวิตของทหารและพลเรือนจำนวนมาก
เส้นเวลา.
ทั้งสองฝ่ายต่างกล่าวโทษซึ่งกันและกันว่าเป็นผู้เริ่มการโจมตี โดยฝ่ายไทยระบุว่า เกิดเหตุการณ์ที่เครื่องยิงจรวดบีเอ็ม-21 แกรดของฝ่ายกัมพูชาตกลงใส่สถานีบริการน้ำมันเชื้อเพลิงในเขตอำเภอกันทรลักษ์ จังหวัดศรีสะเกษ เป็นเหตุให้มีผู้เสียชีวิต 3 ราย
24 กรกฎาคม.
ในเช้าวันที่ 24 กรกฎาคม พ.ศ. 2568 ทหารไทยรายงานว่าพบโดรนของกัมพูชาบินวนอยู่บริเวณด้านหน้าปราสาทตาเมือนธม และตรวจพบทหารกัมพูชาติดอาวุธ 6 นาย กำลังเคลื่อนเข้าใกล้รั้วลวดหนามบริเวณฐานทัพของฝ่ายไทย โดยมีรายงานอ้างว่ากองกำลังฝ่ายกัมพูชาได้เปิดฉากยิงใส่กองกำลังไทย ห่างจากปราสาทตาเมือนธมไปทางทิศตะวันออกประมาณ 200 เมตร ซึ่งกองทัพบกไทยได้ยืนยันรายงานดังกล่าว
ในวันเดียวกัน กัมพูชารายงานว่ากองทัพไทยเป็นฝ่ายเริ่มโจมตีกองกำลังของตนก่อน พร้อมทั้งปิดกั้นการเข้าถึงปราสาทตาเมือนธมของประชาชน พลโทหญิง มาลี โสเจียตา โฆษกกระทรวงป้องกันชาติกัมพูชาแถลงว่า "กองกำลังกัมพูชาดำเนินการอย่างเคร่งครัดภายใต้ขอบเขตของการป้องกันตนเอง เพื่อตอบโต้การรุกรานที่ไม่ได้ยั่วยุโดยกองกำลังฝ่ายไทย ซึ่งเป็นการละเมิดบูรณภาพแห่งดินแดนของเรา"
เวลา 09:40 น. กองทัพไทยอ้างว่ากัมพูชาได้ยิงจรวดหลายลำกล้องอัตตาจรบีเอ็ม-21 แกรดไปยังปราสาทโดนตวล ซึ่งตั้งอยู่ใกล้กับพื้นที่อยู่อาศัยของประชาชนในจังหวัดศรีสะเกษ
เวลา 10:58 น. เครื่องบินขับไล่ เอฟ-16 ไฟทิงฟอลคอน ของกองทัพอากาศไทยจำนวน 6 ลำ ได้ทิ้งระเบิดโจมตีเป้าหมายทางทหารของฝ่ายกัมพูชาในพื้นที่ช่องอานม้า จังหวัดอุบลราชธานี ต่อมา ฝ่ายไทยอ้างว่ากองบัญชาการกองพลน้อยสนับสนุนที่ 8 และกองบัญชาการกองพลน้อยสนับสนุนที่ 9 ของกัมพูชาถูกทำลายจากการโจมตีดังกล่าว
สถานเอกอัครราชทูตไทย ณ กรุงพนมเปญ ได้ร้องขอให้พลเมืองไทยที่พำนักอยู่ในกัมพูชาเดินทางออกนอกประเทศทันที
มีรายงานว่าสถานีบริการน้ำมัน ปตท. สาขาน้ำเย็น และร้านสะดวกซื้อเซเว่น อีเลฟเว่นในสถานีบริการน้ำมัน ในเขตหมู่บ้านน้ำเย็นใต้ หมู่ที่ 9 ตำบลเมือง อำเภอกันทรลักษ์ จังหวัดศรีสะเกษถูกโจมตีโดยจรวดบีเอ็ม-21 แกรดของกัมพูชา ส่งผลให้พลเรือนได้รับบาดเจ็บจำนวนมาก และมีผู้เสียชีวิตอย่างน้อย 8 ราย ซึ่งหนึ่งในนั้นเป็นเด็กชายวัย 8 ขวบ
เวลา 11:54 น. ทหารกัมพูชาได้โจมตีโรงพยาบาลพนมดงรักเฉลิมพระเกียรติ ๘๐ พรรษา ตำบลบักได อำเภอพนมดงรัก จังหวัดสุรินทร์ ส่งผลให้มีผู้ได้รับบาดเจ็บ และต้องมีการอพยพผู้ป่วยออกจากโรงพยาบาลโดยสมบูรณ์
เหตุปะทะส่งผลให้มีทหารกองทัพไทยได้รับบาดเจ็บหลายราย ความรุนแรงทวีขึ้นหลังจากประเทศไทยขับไล่เอกอัครราชทูตกัมพูชาออกจากประเทศ สถานเอกอัครราชทูตไทย ณ กรุงพนมเปญ ระบุว่าการปะทะมีแนวโน้มที่จะ "ขยายวงกว้างและรุนแรงขึ้น" ประเทศไทยจึงได้ประกาศปิดพรมแดนกับกัมพูชา
เวลา 14:41 น. กองทัพบกไทยอ้างว่าสามารถทำลายรถถังกัมพูชา 2 คัน ที่เขาสัตตะโสมได้สำเร็จ
เวลา 15:00 น. กองทัพไทยได้เปิดฉากการรุกทั้งทางบกและทางอากาศในชื่อรหัสว่า "ยุทธการยุทธบดินทร์" เพื่อตอบโต้การปะทะอย่างต่อเนื่องกับกองกำลังฝ่ายกัมพูชา โดยปฏิบัติการนี้อยู่ภายใต้การนำของ พลเอก พนา แคล้วปลอดทุกข์ ผู้บัญชาการทหารบก
ในช่วงเย็น ฮุน เซน ประธานพฤฒสภาและอดีตนายกรัฐมนตรีกัมพูชา แถลงว่ากัมพูชา "ไม่มีทางเลือกอื่นนอกจากต้องสู้ตอบโต้ประเทศไทย" โดยเขาอ้างว่าได้ร่วมบัญชาการผ่านวิดีโอลิงก์ และไม่ได้เดินทางไปต่างประเทศตามที่สื่อไทยรายงาน พร้อมกล่าวโทษฝ่ายไทยว่าเป็นต้นเหตุที่ทำให้สถานการณ์รุนแรงขึ้น โดยอ้างว่าฝ่ายไทยมีแผนปิดทางเข้าปราสาทตาเมือนธม
โฆษกกระทรวงป้องกันชาติกัมพูชา ระบุว่า หลังจากการปะทะอย่างต่อเนื่อง กองทัพกัมพูชาได้ยึดครองปราสาทตาควาย พื้นที่สามเหลี่ยมมรกต และปราสาทตาเมือนธมได้สำเร็จ
กองทัพอากาศไทยได้ประณามการโจมตีพลเรือนของกัมพูชา และประกาศว่า "พร้อมที่จะปกป้องประชาชนและอธิปไตยจากการละเมิดสิทธิมนุษยชน" ทั้งยังปฏิเสธข้อกล่าวอ้างของสื่อกัมพูชาที่ระบุว่าเครื่องบิน เอฟ-16 ถูกยิงตก
25 กรกฎาคม.
การปะทะระหว่างกองกำลังของไทยและกัมพูชายังคงทวีความรุนแรงและขยายวงกว้างต่อเนื่องในพื้นที่เมืองพระวิหารและปราสาทตาควาย โดยมีรายงานว่ามีการใช้อาวุธหนัก รวมถึงปืนใหญ่และจรวดโจมตีเป้าหมายในพื้นที่ชายแดนจังหวัดอุดรมีชัยและพระวิหารอย่างต่อเนื่องตลอดวันที่ 25 กรกฎาคม พ.ศ. 2568 สื่อของทางการกัมพูชาอ้างว่ากองทัพกัมพูชายังคงรักษาฐานที่มั่นในแนวป้องกันเดิมไว้ได้ทั้งหมด แม้จะถูกโจมตีอย่างหนักจากฝ่ายไทย ขณะที่ฝ่ายไทยโดยพันเอก ริชฌา สุขสุวานนท์ รองโฆษกกองทัพบกไทยแถลงว่าสาเหตุของการปะทะในครั้งนี้เริ่มต้นเมื่อเวลาประมาณ 04:30 น. เมื่อฝ่ายกัมพูชาเปิดฉากยิงด้วยอาวุธเบาและอาวุธหนักเข้าสู่แนวป้องกันของไทย ทำให้กองทัพบกไทยจำเป็นต้องตอบโต้ด้วยการยิงปืนใหญ่เข้าสู่พื้นที่ที่เป็นจุดยิงต้นทางจากฝั่งกัมพูชา นอกจากนี้ กองทัพบกไทยยังรายงานว่ากำลังดำเนินการปฏิบัติการเก็บกู้วัตถุระเบิด และเคลื่อนย้ายร่างผู้เสียชีวิตจากเหตุระเบิดและการยิงจรวดในพื้นที่อำเภอกันทรลักษ์ จังหวัดศรีสะเกษ ซึ่งได้รับผลกระทบจากการยิงจรวดโดยกองกำลังกัมพูชาเมื่อช่วงเช้าของวันที่ 24 กรกฎาคม
ในช่วงบ่ายของวันเดียวกัน ภูมิธรรม เวชยชัย ผู้รักษาราชการแทนนายกรัฐมนตรีและรัฐมนตรีว่าการกระทรวงมหาดไทย ได้ให้สัมภาษณ์แก่สื่อมวลชนว่า หากสถานการณ์ยังคงยืดเยื้อและความรุนแรงทวีความหนักหน่วงขึ้น ความขัดแย้งที่กำลังดำเนินอยู่นี้อาจลุกลามกลายเป็นสงครามเต็มรูปแบบ พร้อมเรียกร้องให้ประชาชนในพื้นที่ชายแดนเพิ่มความระมัดระวังและปฏิบัติตามคำแนะนำของทางราชการอย่างเคร่งครัด ขณะเดียวกัน รัฐบาลไทยยังได้ปฏิเสธข้อเสนอจากสหรัฐอเมริกา จีน และมาเลเซีย ที่เสนอให้เข้ามาเป็นตัวกลางในการไกล่เกลี่ยความขัดแย้ง โดยยืนยันว่าไทยต้องการใช้กลไกการเจรจาทางการทูตแบบทวิภาคีกับกัมพูชาเท่านั้น และไม่ประสงค์จะให้มีการแทรกแซงจากประเทศที่สามในกรณีที่อ่อนไหวต่ออธิปไตยและความมั่นคงของชาติ ในช่วงค่ำของวันเดียวกัน กองบัญชาการป้องกันชายแดนจันทบุรีและตราดได้ประกาศบังคับใช้กฎอัยการศึกในจังหวัดจันทบุรีและจังหวัดตราด เพื่อควบคุมสถานการณ์ความไม่สงบและป้องกันการรุกล้ำพื้นที่ชายแดนเพิ่มเติมจากฝั่งกัมพูชา และในเวลา 17:21 น. ภูมิธรรมได้ออกแถลงการณ์สำนักนายกรัฐมนตรีว่าด้วยการกระทำของกัมพูชาเป็น "อาชญากรรมสงครามขั้นรุนแรง" ตามคำแถลงการณ์ ว่า
พี่น้องประชาชนชาวไทยทุกท่าน
จากสถานการณ์ที่ประเทศไทยของเรากำลังถูกคุกคามจากประเทศกัมพูชา แม้ที่ผ่านมาเราจะอดทนอดกลั้นต่อการยั่วยุและเลือกที่จะใช้สันติวิธีภายใต้กรอบกฎหมายระหว่างประเทศและตามหลักมนุษยธรรมแล้ว
แต่เป็นที่น่าผิดหวังมากที่ฝ่ายกัมพูชาเลือกที่จะใช้กำลังทางทหารก่อนและยังเป็นการปฏิบัติที่ขัดต่อกรอบกฎหมายระหว่างประเทศและหลักมนุษยธรรมอย่างรุนแรง ด้วยการโจมตีโรงพยาบาล และพื้นที่ชุมชนที่ประชาชนอาศัยอยู่ซึ่งเลยแนวชายแดนมากว่า 20 กิโลเมตร ส่งผลให้มีผู้เสียชีวิตเป็นพลเรือน 13 ราย รวมไปถึงเด็ก สตรีและคนชรา รวมทั้งทรัพย์สินของพี่น้องประชาชนเสียหายอย่างใหญ่หลวง ถือเป็นอาชญากรรมสงครามขั้นรุนแรง
ซึ่งเมื่อวานนี้รัฐมนตรีว่าการกระทรวงการต่างประเทศได้ชี้แจงข้อเท็จจริงกับเลขาธิการสหประชาชาติ และรัฐบาลได้มีหนังสือถึงคณะมนตรีความมั่นคงแห่งสหประชาชาติเพื่อชี้แจงข้อเท็จจริง ประณามการโจมตีโดยไม่เลือกเป้าหมาย โดยเฉพาะอย่างยิ่งต่อประชาชนผู้บริสุทธิ์ รวมทั้งขอเชิญชวนให้ประชาคมโลกร่วมประณามการกระทำอันไร้มนุษยธรรมนี้
รัฐบาลขอแสดงความเสียใจอย่างสุดซึ้งต่อการสูญเสียของพี่น้องประชาชนทุกท่าน และขอยืนยันว่าตลอดระยะเวลาที่ผ่านมารัฐบาล กองทัพ และหน่วยราชการทุกหน่วยไม่ได้นิ่งนอนใจแม้แต่น้อย นับแต่เสียงจากกระบอกปืนนัดแรกดังขึ้น กองทัพไทยได้มีการตอบโต้โดยจำกัดวงอยู่เฉพาะเป้าหมายทางการทหารของกัมพูชา บนหลักการปกป้องตนเองตามกฎหมายระหว่างประเทศ โดยได้ทำลายฐานที่มั่นทางการทหารของกัมพูชา 
ขณะนี้เราได้มีการจัดการอพยพผู้คนที่ได้รับผลกระทบออกจากพื้นที่นับแสนคน และรัฐบาลได้กำหนดหลักเกณฑ์ในการเยียวยาครอบครัวผู้เสียชีวิตทั้งทหารและพลเรือน รายละ 1 ล้านบาท ทุพพลภาพ 700,000 บาท ผู้ได้รับบาดเจ็บสาหัส 200,000 บาท ผู้ได้รับบาดเจ็บมาก 100,000 บาท และได้ประสานสายการบินทุกสายในการจัดเที่ยวบินพิเศษเพื่อรับคนไทยกลับบ้านอย่างปลอดภัย รวมถึงการดูแลกำลังพลที่ได้รับบาดเจ็บอย่างเต็มที่ โดยในวันพรุ่งนี้รัฐมนตรีจะลงพื้นที่ครอบคลุม 4 จังหวัด ได้แก่ จังหวัดอุบลราชธานี ศรีสะเกษ สุรินทร์ และบุรีรัมย์ เพื่อไปสร้างความเชื่อมั่นว่าพี่น้องประชาชนในพื้นที่จะมีความปลอดภัย และช่วยดูแลเพื่อสร้างขวัญกำลังใจให้พี่น้องในพื้นที่สถานการณ์
ช่วงเวลานี้เป็นช่วงเวลาที่คนไทยทุกคนต้องรวมใจเป็นหนึ่งเดียวกัน เพื่อส่งกำลังใจให้ทหารที่ปฏิบัติหน้าที่ทุกคนในการปกป้องอธิปไตย และประชาชนในพื้นที่ให้มีความปลอดภัย ผมขอเน้นย้ำว่าเหตุการณ์นี้ไม่ใช่ความขัดแย้งในระดับประชาชนทั้งสองประเทศ ไม่ใช่การประกาศสงคราม แต่เป็นการปะทะกันตามแนวชายแดนเพื่อปกป้องอธิปไตยและตอบโต้ผู้รุกราน
ท้ายที่สุดนี้ นับเป็นพระมหากรุณาธิคุณอย่างหาที่สุดมิได้ ที่พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงห่วงใยกำลังพลและราษฎรที่ได้รับบาดเจ็บจากเหตุการณ์ความไม่สงบในพื้นที่ จึงทรงพระกรุณาโปรดเกล้าโปรดกระหม่อม ทรงรับผู้บาดเจ็บทุกคนเป็นคนไข้ในพระบรมราชานุเคราะห์
วันที่ 25 กรกฎาคม พ.ศ. 2568
ในด้านวราวุธ ศิลปอาชา รัฐมนตรีว่าการกระทรวงการพัฒนาสังคมและความมั่นคงของมนุษย์ ได้ออกแถลงการณ์ประณามการโจมตีพลเรือนชายแดนไทย–กัมพูชา ณ กระทรวงการพัฒนาสังคมและความมั่นคงของมนุษย์ โดยได้แถลงการณ์เป็นภาษาอังกฤษ ซึ่งมีเนื้อหาเป็นภาษาไทยว่า
ในนามของกระทรวงการพัฒนาสังคมและความมั่นคงของมนุษย์แห่งราชอาณาจักรไทย ข้าพเจ้าขอแสดงความเสียใจอย่างสุดซึ้ง ความสลดหดหู่ และความเป็นน้ำหนึ่งใจเดียวกันอย่างไม่สั่นคลอน ต่อเหยื่อผู้เคราะห์ร้าย ต่อครอบครัวของพวกเขา และต่อผู้ได้รับผลกระทบทุกคน จากการโจมตีอย่างโหดเหี้ยมและจงใจ โดยกัมพูชาต่อพื้นที่พลเรือนของไทย 
สิ่งที่เกิดขึ้นนี้ไม่ใช่แค่การละเมิดพรมแดน แต่มันคือการละเมิดความเป็นมนุษย์ เมื่อวันที่ 16 และ 23 กรกฎาคม 2568 ทุ่นระเบิดสังหารบุคคลถูกฝังลงบนผืนแผ่นดินไทย ไม่ได้แค่ทำให้เจ้าหน้าที่ทหารของเราได้รับบาดเจ็บ แต่พรากขาของชายชาติทหารสองคนไป พร้อมกับชีวิตและอนาคตที่พวกเขาเคยมี 
และยังไม่หยุดเพียงเท่านั้นในวันที่ 24 กรกฎาคม 2568 ความรุนแรงได้ก้าวข้ามขีดจำกัดที่ไม่อาจให้อภัยได้ พลเรือนกลายเป็นเป้าหมาย โดยไม่มีการเตือนล่วงหน้า ไม่มีความปรานี แม้แต่กับเด็ก ๆ ร้านสะดวกซื้อ โรงพยาบาล สถานที่ที่เป็นส่วนหนึ่งของชีวิตประจำวันของพวกเราทุกคน กลับกลายเป็นฉากแห่งความสยดสยอง 
ผู้เสียชีวิตทั้ง 13 คน รวมถึงเด็กชายอายุ 9 ขวบ 2 คน และเด็กหญิงอายุ 15 ปี 1 คน พวกเขาไม่ได้ตายในสนามรบ แต่ตายขณะมีชีวิตธรรมดา ๆ ความฝันของพวกเขา อนาคตของพวกเขา ถูกทำลายภายในเวลาไม่กี่วินาที มีผู้ได้รับบาดเจ็บมากกว่า 30 คน แม่ต้องสูญเสียลูกชาย ปู่ย่าตายายต้องฝังหลาน พ่อยืนอยู่ข้างเตียงโรงพยาบาล มองดูคนที่เขารัก พยายามเอาชีวิตรอด หรือพยายามใช้ชีวิตที่ไม่มีแขนหรือขาอีกต่อไป 
สิ่งที่ครอบครัวเหล่านี้ต้องสูญเสียไป ไม่อาจเยียวยาได้ด้วยถ้อยคำหรือด้วยความเงียบ นี่ไม่ใช่ "ความเสียหายข้างเคียง" แต่มันคือ อาชญากรรมต่อศักดิ์ศรีความเป็นมนุษย์ เหตุโจมตีเหล่านี้ได้ทำลายความรู้สึกปลอดภัยของประชาชนธรรมดาและสร้างความหวาดกลัวในชุมชนที่เคยสงบสุข ความทุกข์เหล่านี้ไม่ใช่แค่ตัวเลขในรายงาน มันไม่ใช่แค่สถิติ แต่คือเรื่องส่วนตัว เรื่องถาวร และไม่เป็นธรรม 
เราขอประณามการกระทำเหล่านี้ ด้วยถ้อยคำที่หนักแน่นที่สุดและไม่ลดละ นี่คือ การรุกรานอธิปไตยของประเทศไทยโดยตรง และเป็นการละเมิดกฎหมายมนุษยธรรมระหว่างประเทศอย่างร้ายแรง กัมพูชาจะต้องรับผิดตามพันธกรณีภายใต้อนุสัญญาเจนีวาและพิธีสารเพิ่มเติม, อนุสัญญาออตตาวาว่าด้วยการห้ามทุ่นระเบิด, อนุสัญญาว่าด้วยสิทธิเด็ก มาตรา 38, อนุสัญญาว่าด้วยสิทธิของคนพิการ มาตรา 10 และ 11 และปฏิญญาทางการเมืองของการประชุม CSW ครั้งที่ 69 ที่เรียกร้องให้คุ้มครองผู้หญิงและเด็กในพื้นที่ขัดแย้ง 
เราขอเรียกร้องต่อประชาคมระหว่างประเทศ อย่าเพิกเฉย อย่านิ่งเฉย เพราะเมื่อเผชิญหน้ากับความโหดร้ายทารุณเช่นนี้ ความเงียบ คือการสมรู้ร่วมคิด กระทรวงการพัฒนาสังคมและความมั่นคงของมนุษย์ แห่งราชอาณาจักรไทย ขอเรียกร้องให้กัมพูชา ยุติการรุกรานในทันที เคารพอธิปไตยของไทย และแสดงความรับผิดชอบอย่างเต็มที่ต่อความเสียหายที่ไม่อาจย้อนคืน ซึ่งเกิดขึ้นกับผู้บริสุทธิ์ เพื่อสันติภาพ เพื่อความยุติธรรม เพื่อเด็กเหล่านั้น ที่จะไม่มีวันได้เติบโตเป็นผู้ใหญ่
กระทรวงการพัฒนาสังคมและความมั่นคงของมนุษย์
<br>25 กรกฎาคม 2568
26 กรกฎาคม.
เวลา 05:10 น. กองทัพเรือไทยได้เริ่มแผนยุทธศาสตร์ ยุทธการตราดพิฆาตไพรี 1 สืบเนื่องจากพื้นที่จังหวัดตราดเคยเกิดเหตุการณ์ยุทธการบ้านชำราก และการถูกกองทัพกัมพูชาโจมตี ที่บริเวณหมู่บ้านชำราก ตำบลชำราก อำเภอเมืองตราด จังหวัดตราด รวมถึงการประกาศพื้นที่กฎอัยการศึกในจังหวัดตราดและจังหวัดจันทบุรี ในช่วงวันที่ 25 กรกฎาคม และในเวลา 05:40 น. กองทัพเรือไทยสามารถขับไล่กองทัพกัมพูชาได้สำเร็จ
เวลา 09:40 น. กองทัพกัมพูชาได้ยิงปืนใหญ่โจมตีใส่พื้นที่เมืองมูลปาโมกข์ และตลาดในเมืองสุขุมา แขวงจำปาศักดิ์ ประเทศลาว เมื่อวันที่ดังกล่าว ส่งผลให้กระสุนตกในพื้นที่ฝั่งลาวอย่างน้อย 10 นัด
27 กรกฎาคม.
เมื่อเวลา 04:30 น. ของวันที่ 27 กรกฎาคม พ.ศ. 2568 กองทัพกัมพูชาได้เปิดฉากโจมตีกองกำลังของกองทัพไทยที่บริเวณปราสาทตาควาย ภายหลังจากที่ดอนัลด์ ทรัมป์ ประธานาธิบดีสหรัฐอเมริกา ได้ออกแถลงการณ์เสนอข้อเรียกร้องให้ทั้งสองฝ่ายดำเนินการยุติการยิงโดยทันที อย่างไรก็ตาม การปะทะบริเวณแนวชายแดนยังคงดำเนินอย่างต่อเนื่องในหลายจุด ด้านโฆษกกองทัพบกไทย พลตรี วินธัย สุวารี ได้แถลงว่าไม่สามารถไว้วางใจได้ในทางการยุติการยิงได้
ต่อมาในเวลา 06:40 น. กองทัพกัมพูชาได้ขยายการโจมตีโดยใช้อาวุธหนักยิงใส่แนวป้องกันของกองทัพไทยในพื้นที่อำเภอพนมดงรัก จังหวัดสุรินทร์
ในช่วงสาย กองทัพกัมพูชาได้ใช้อาวุธประเภทจรวดหลายลำกล้องแบบ บีเอ็ม-21 แกรด ยิงเข้าใส่บริเวณปราสาทตาเมือนธม ทำให้โบราณสถานได้รับความเสียหายบางส่วน
ในช่วงบ่าย กองทัพไทยได้ดำเนินการตอบโต้ โดยส่งเครื่องบินขับไล่ เอฟ-16 และยาส 39 กริพเพน เข้าโจมตีฐานยิงจรวดของกัมพูชาในบริเวณปราสาทตาควายและตาเมือนธม โดยสามารถทำลายเป้าหมายได้สำเร็จ ก่อนกลับฐานโดยปลอดภัย 
แหล่งข่าวฝ่ายไทยรายงานเพิ่มเติมว่า ปฏิบัติการตอบโต้ครั้งนี้สามารถทำลายระบบยิงจรวดหลายลำกล้องแบบพีเอชแอล-03 ของกองทัพกัมพูชาได้สำเร็จ 1 คันยังเหลืออีก 5 คันที่รอการถูกทำลาย
ในช่วงเย็น กัมพูชายิงจรวดตกใส่บ้านเรือนประชาชนในบ้านบึงมะลู อำเภอกันทรลักษ์ จังหวัดศรีสะเกษ ส่งผลให้มีผู้เสียชีวิต 1 ราย และบาดเจ็บอีก 1 ราย 
ในช่วงค่ำ มีรายงานว่าอันวาร์ อิบราฮิม นายกรัฐมนตรีมาเลเซียและประธานสมาคมประชาชาติแห่งเอเชียตะวันออกเฉียงใต้ (อาเซียน) ได้เสนอให้ทั้งสองฝ่ายเข้าร่วมหารือหยุดยิงโดยมีมาเลเซียเป็นคนกลาง ซึ่งทั้งรัฐบาลไทยและรัฐบาลกัมพูชาได้ตอบรับข้อเสนอดังกล่าว
28 กรกฎาคม.
เวลา 00:01 น. ฮุน มาแณต นายกรัฐมนตรีกัมพูชา ได้นำคณะผู้แทนระดับสูงของรัฐบาลกัมพูชาเดินทางเข้าร่วมการประชุมทวิภาคีกับรัฐบาลไทย ณ กรุงกัวลาลัมเปอร์ ประเทศมาเลเซีย โดยมีวัตถุประสงค์เพื่อเจรจาหาข้อยุติความขัดแย้งทางทหารระหว่างสองประเทศ ซึ่งยืดเยือต่อเนื่องมาแล้วกว่า 4 วัน การประชุมครั้งนี้นับเป็นความพยายามของทั้งสองฝ่ายในการหลีกเลี่ยงการยกระดับความตึงเครียดให้กลายเป็นความขัดแย้งเต็มรูปแบบ พร้อมทั้งเปิดทางสำหรับข้อตกลงหยุดยิง และการลดระดับการใช้กำลังบริเวณชายแดนไทย–กัมพูชา
เวลา 00:12 น. โรงพยาบาลน่านได้ออกประกาศอย่างเป็นทางการเกี่ยวกับการเปลี่ยนแปลงการให้บริการทางการแพทย์ โดยแจ้งย้ายการให้บริการจากโรงพยาบาลสนามซึ่งตั้งอยู่บริเวณกองบิน 466 ณ ท่าอากาศยานน่านนคร กลับมายังอาคารอุบัติเหตุและฉุกเฉินของโรงพยาบาลหลัก โดยมีผลตั้งแต่วันที่ 28 กรกฎาคม พ.ศ. 2568 เป็นต้นไป ทั้งนี้ คาดว่าเป็นการปรับการดำเนินงานเพื่อรองรับสถานการณ์ความไม่สงบในภาคตะวันออกเฉียงเหนือ
เวลา 03:00 น. มีรายงานการปะทะด้วยอาวุธระหว่างกำลังพลของกองทัพบกไทยและทหารกัมพูชาในพื้นที่จังหวัดสุรินทร์ ซึ่งอยู่ติดชายแดนด้านตะวันออกเฉียงเหนือของประเทศไทย รายงานเบื้องต้นระบุว่า การปะทะครั้งนี้เกิดขึ้นในบริเวณแนวป่าที่อยู่ใกล้แนวเขตแดน และมีการใช้ทั้งอาวุธเบาและอาวุธยิงสนับสนุน โดยยังไม่มีการยืนยันจำนวนผู้ได้รับบาดเจ็บหรือความเสียหายจากทั้งสองฝ่าย
เวลา 06:51 น. กองทัพภาคที่ 2 ของกองทัพบกไทยได้ออกแถลงการณ์ชี้แจงต่อภาพเหตุการณ์การระเบิดซึ่งปรากฏในอาคารร้างที่อยู่ฝั่งประเทศกัมพูชา โดยระบุว่าพื้นที่ดังกล่าวถูกใช้เป็นจุดตั้งอาวุธยิงสนับสนุนวิถีโค้ง ซึ่งถูกติดตั้งแฝงไว้ภายในพื้นที่พลเรือนและสิ่งปลูกสร้างที่มิได้เกี่ยวข้องกับภารกิจทางทหาร แถลงการณ์ระบุเพิ่มเติมว่า ในช่วงหลายวันที่ผ่านมา ฝ่ายกัมพูชาได้ใช้อาวุธประเภทดังกล่าวในการยิงโจมตีเป้าหมายในพื้นที่พลเรือนของฝ่ายไทยอย่างต่อเนื่อง อันเป็นการกระทำที่เข้าข่ายละเมิดกฎหมายมนุษยธรรมระหว่างประเทศ
เวลา 17:40 น. ภูมิธรรมและฮุน มาแณต แถลงข้อตกลงหยุดยิงโดยไม่มีเงื่อนไขเพิ่มเติม ซึ่งเป็นผลจากการเจรจากับมาเลเซียในฐานะคนกลาง โดยมีอันวาร์เป็นผู้ดำเนินการประชุม ผู้นำทั้งสองประเทศได้แสดงออกถึงความพร้อมที่จะยุติเหตุการณ์โดยทันที และจะหยุดยิงในเวลา 00:00 น. ของวันที่ 29 กรกฎาคม โดยการประชุมหารือของผู้บัญชาการทหารจากทั้งสองฝ่ายมีกำหนดขึ้นในวันรุ่งขึ้น เวลา 07:00 น. พร้อมด้วยกลไกคณะกรรมาธิการเขตแดนร่วม (Joint Border Committee; JBC) ซึ่งจะเข้าร่วมประชุมในวันที่ 4 สิงหาคม พ.ศ. 2568
29 กรกฎาคม.
ในช่วงเวลาเช้ามืด (จนถึงประมาณ 05:30 น.) กองทัพบกไทยเปิดเผยว่า แม้ข้อตกลงหยุดยิงระหว่างรัฐบาลไทยและรัฐบาลกัมพูชาจะมีผลบังคับใช้ตั้งแต่เวลา 00:00 น. ของวันที่ 29 กรกฎาคม พ.ศ. 2568 แต่กองกำลังของฝ่ายกัมพูชายังคงดำเนินการโจมตีด้วยอาวุธเบาในพื้นที่ภูมะเขือและซำแต่ จังหวัดสุรินทร์ อย่างต่อเนื่องจนถึงช่วงเช้า การกระทำดังกล่าวถือเป็นการละเมิดข้อตกลงหยุดยิงโดยมีเจตนา และเป็นพฤติกรรมที่ไม่สอดคล้องกับพันธกรณีตามหลักการระหว่างประเทศแต่อย่างใด
เมื่อเวลา 07:59 น. พลตรี วินธัย สุวารี โฆษกกองทัพบกไทย ให้สัมภาษณ์ว่า ฝ่ายไทยได้ปฏิบัติตามข้อตกลงหยุดยิงอย่างเคร่งครัด โดยมีคำสั่งยุติการใช้กำลังทุกรูปแบบทันทีเมื่อข้อตกลงเริ่มมีผล แต่ฝ่ายกัมพูชายังคงดำเนินการทางทหารอย่างต่อเนื่อง จึงถือเป็นการบ่อนทำลายความเชื่อมั่นและความไว้วางใจระหว่างประเทศอย่างร้ายแรง
ตามกำหนดการเดิม ได้มีการวางแผนจัดการประชุมระหว่างแม่ทัพภาคที่ 1 และที่ 2 ของฝ่ายไทย กับผู้บัญชาการภูมิภาคที่ 4 และที่ 5 ของฝ่ายกัมพูชา อย่างไรก็ตาม เนื่องจากสถานการณ์ในพื้นที่ชายแดนยังคงไม่สงบ จึงได้มีการเลื่อนเวลาการประชุมเป็นเวลา 10:00 น.
ขณะเดียวกัน รายงานจากสำนักข่าว "รอยเตอส์" ระบุว่า แม้จะมีเหตุปะทะในช่วงเช้า แต่ในช่วงบ่ายสถานการณ์ตามแนวชายแดนได้กลับสู่ภาวะสงบ โดยไม่มีการขยายผลหรือยกระดับความตึงเครียดเพิ่มเติม ขณะที่การประชุมระดับแม่ทัพได้ถูกเลื่อนออกไปโดยไม่มีกำหนดแน่ชัด
ต่อมาเวลา 10:30 น. วินธัยเปิดเผยเพิ่มเติมว่า กองทัพภาคที่ 1 ซึ่งรับผิดชอบพื้นที่ชายแดนด้านตะวันออก ได้ดำเนินการประชุมหารือร่วมกับฝ่ายทหารกัมพูชาในพื้นที่ที่อยู่ภายใต้การดูแลของกองกำลังบูรพาและกองบัญชาการป้องกันชายแดนจันทบุรีและตราด (กปช.จต.) โดยการหารือดำเนินไปด้วยความเรียบร้อย
เวลา 13:40 น. ภูมิธรรมแถลงข่าวต่อสาธารณชน โดยระบุว่า รัฐบาลไทยมีความจริงใจและมุ่งมั่นอย่างยิ่งในการคลี่คลายสถานการณ์ความขัดแย้งบริเวณชายแดนไทย–กัมพูชาโดยสันติวิธี เพื่อปกป้องชีวิต ทรัพย์สิน และความมั่นคงของประชาชนไทยทุกคน การที่ทั้งสองฝ่ายสามารถบรรลุข้อตกลงหยุดยิงได้ ถือเป็นสิ่งที่สะท้อนถึงความตั้งใจในการรักษาอธิปไตยและผลประโยชน์ของประเทศชาติ อย่างไรก็ตาม การที่ฝ่ายกัมพูชายังคงดำเนินการทางทหารภายหลังข้อตกลงมีผลบังคับใช้ ถือเป็นการกระทำที่ไม่ซื่อตรง และบั่นทอนความไว้วางใจอย่างร้ายแรง รัฐบาลไทยจึงได้ยื่นหนังสือประท้วงไปยังประธานอาเซียน สหรัฐอเมริกา และจีน ซึ่งทำหน้าที่เป็นสักขีพยานในการเจรจา พร้อมทั้งได้มอบหมายให้ทุกเหล่าทัพตรึงกำลังอย่างเต็มขีดความสามารถ เพื่อปกป้องอธิปไตยของชาติและความปลอดภัยของประชาชน
ในเวลา 21:30 น. ได้มีรายงานว่า ในพื้นที่ช่องอานม้า ทหารกัมพูชาใช้อาวุธปืนเล็กยิงใส่ที่ตั้งของทหารไทย ทำให้ฝ่ายไทยต้องยิงตอบโต้ เป็นเหตุให้เกิดการปะทะยืดเยื้อเป็นเวลาราว 30 นาที ก่อนที่เสียงปืนจะสงบลง
กระทั่งเวลา 22:00 น. ฝ่ายกัมพูชาได้ใช้อาวุธปืนเล็กและปืนกลยิงเข้ามาใกล้ที่ตั้งของทหารไทยในพื้นที่ภูมะเขือ ฝ่ายไทยจึงตอบโต้ตามสิทธิในการป้องกันตนเอง ส่งผลให้มีการยิงตอบโต้กันอย่างต่อเนื่องตลอดทั้งคืน
30 กรกฎาคม.
เมื่อเวลา 01:17 น. กระทรวงการต่างประเทศและสหปฏิบัติการนานาชาติของกัมพูชาได้ออกแถลงการณ์ตอบโต้ข้อกล่าวหาของฝ่ายไทย โดยยืนยันว่ายังมิได้มีการละเมิดข้อตกลงการหยุดยิงซึ่งทั้งสองฝ่ายได้ลงนามร่วมกัน ณ กรุงกัวลาลัมเปอร์ ประเทศมาเลเซีย
ในช่วงเวลาประมาณ 04:15–05:25 น. ฝ่ายไทยได้รับรายงานจากหน่วยปฏิบัติการภาคสนามว่า กองทัพกัมพูชายังคงดำเนินการยิงก่อกวนในบริเวณพื้นที่ภูมะเขืออย่างต่อเนื่อง ซึ่งถือเป็นการละเมิดข้อตกลงหยุดยิงโดยชัดแจ้ง กองทัพไทยจึงได้ดำเนินมาตรการตอบโต้ภายใต้หลักสิทธิตามกฎหมายระหว่างประเทศในการป้องกันตนเอง
เมื่อเวลา 08:00 น. สถานการณ์ในพื้นที่ชายแดนบริเวณดังกล่าวเริ่มกลับเข้าสู่ภาวะปกติ ไม่มีรายงานเหตุยิงหรือการปะทะเพิ่มเติม และไม่ปรากฏเหตุการณ์ความรุนแรงในลักษณะอื่นใด
ต่อมาในเวลา 09:00 น. ศูนย์เฉพาะกิจบริหารสถานการณ์บริเวณชายแดนไทย-กัมพูชา (ศบ.ทก.) ได้จัดการประชุมเร่งด่วนเพื่อกำหนดแนวทางดำเนินการตอบโต้ทางยุทธศาสตร์และการทูตต่อการกระทำของฝ่ายกัมพูชาที่ถือเป็นการละเมิดข้อตกลงหยุดยิงอย่างร้ายแรง
ในวันเดียวกันนั้น ฝ่ายกัมพูชาได้จัดประชุมร่วมกับนักการทูตและผู้ช่วยทูตทหารจาก 13 ประเทศ โดยในที่ประชุม นายทหารระดับสูงของฝ่ายกัมพูชาได้กล่าวหาฝ่ายไทยว่า ได้ดำเนินการลักพาตัวทหารกัมพูชาจำนวน 20 นาย ขณะมีพิธีจับมือหลังการประกาศหยุดยิง โดยมีรายงานว่าทหาร 1 นายหลบหนีได้ 2 นายสูญหายโดยสงสัยว่าถูกสังหาร
เวลา 09:17 น. พลเอก ณัฐพล นาคพาณิชย์ รัฐมนตรีช่วยว่าการกระทรวงกลาโหมของไทย ได้ให้สัมภาษณ์ยืนยันว่า ประเทศไทยได้เชิญผู้ช่วยทูตทหารจากหลายประเทศเข้าตรวจสอบพื้นที่ชายแดน เพื่อแสดงความโปร่งใสในการดำเนินการของฝ่ายไทย
เวลา 12:19 น. พันเอก ริชฌา สุขสุวานนท์ รองโฆษกกองทัพบกไทย ได้แถลงเตือนสื่อมวลชนทุกแขนงให้งดการเผยแพร่ข้อความภายในซึ่งหลุดรั่วจากแอปพลิเคชันสื่อสารภายในของกองทัพ
เวลา 12:34 น. พลโท บุญสิน พาดกลาง แม่ทัพภาคที่ 2 ได้อ่านคำแถลงสดุดีทหารแนวหน้า ตลอดจนกำลังพล ตำรวจตระเวนชายแดน และทหารพราน ที่ปฏิบัติภารกิจด้วยความเสียสละในการปกป้องอธิปไตยของชาติ
เวลา 13:15 น. ว่าที่เอกอัครราชทูตสหรัฐอเมริกาประจำประเทศไทย ให้สัมภาษณ์ระบุว่าความขัดแย้งบริเวณชายแดน “ไม่เป็นผลดีต่อประชาชนชาวไทยและพันธมิตรของสหรัฐอเมริกา”
เวลา 14:16 น. พลอากาศเอก พันธ์ภักดี พัฒนกุล ผู้บัญชาการทหารอากาศไทย แถลงว่าพบการบินของโดรนผิดปกติในหลายพื้นที่ใกล้เขตแดน แต่ยังไม่ปรากฏว่าเป็นอุปกรณ์ที่ติดอาวุธหรือกล้องถ่ายภาพ
ระหว่างเวลา 14:50–14:52 น. สำนักงานการบินพลเรือนแห่งประเทศไทยและกองทัพบกไทย ได้ออกประกาศห้ามบินโดรนใน 14 พื้นที่แนวชายแดน พร้อมระบุบทลงโทษตามกฎหมายความมั่นคงแห่งชาติ
เวลา 15:45 น. พลเรือตรี สุรสันต์ คงสิริ โฆษกกระทรวงกลาโหม แถลงย้ำว่า ประเทศไทยใช้ความอดทนอย่างถึงที่สุด แต่หากมีการละเมิดอธิปไตยอีกครั้ง รัฐบาลจะดำเนินการตอบโต้ตามหลักการอธิปไตยและความมั่นคงอย่างเด็ดขาด
ในช่วงเวลา 16:29–16:50 น. ตำรวจภูธรกาบเชิง รายงานว่าชายชาวจีนจำนวน 3 รายซึ่งถูกควบคุมตัวใกล้ชายแดน มีสถานะเป็นผู้สื่อข่าวจริง ขณะเดียวกัน ตำรวจไซเบอร์เตรียมดำเนินการปราบปรามการเผยแพร่ข้อมูลข่าวสารอันเป็นเท็จ (ข่าวปลอม) อย่างเข้มงวด
เวลา 16:50 น. พรรคไทยสร้างไทย ได้ออกแถลงการณ์สองภาษา (อังกฤษและจีน) โดยระบุว่า ฝ่ายกัมพูชาได้ละเมิดข้อตกลงหยุดยิง และเรียกร้องให้รัฐบาลไทยแสดงจุดยืนและชี้แจงต่อประชาคมระหว่างประเทศ
เวลา 17:04 น. สำนักงานการบินพลเรือนแห่งประเทศไทย ได้ประกาศห้ามบินโดรนทุกประเภททั่วประเทศไทย ยกเว้นหน่วยงานความมั่นคง โดยมีผลตั้งแต่วันที่ 30 กรกฎาคม ถึง 15 สิงหาคม พ.ศ. 2568
31 กรกฎาคม.
ในเวลา 07:00 น. ของวันที่ 31 กรกฎาคม พ.ศ. 2568 จิรายุ ห่วงทรัพย์ โฆษกประจำสำนักนายกรัฐมนตรีไทย และคณะกรรมการศูนย์เฉพาะกิจบริหารสถานการณ์ชายแดนไทย–กัมพูชา (ศบ.ทก.) เปิดเผยว่า ตั้งแต่เวลา 21:00 น. ของคืนวันพุธที่ 30 กรกฎาคม จนถึงเช้าวันที่ 31 กรกฎาคม ยังไม่มีรายงานเหตุการณ์รุนแรงใด ๆ ที่เกิดขึ้นตามแนวชายแดนไทย–กัมพูชา
อย่างไรก็ตาม เมื่อเวลา 10:00 น. ของวันเดียวกัน หน่วยข่าวกรองและกำลังลาดตระเวนของฝ่ายไทยตรวจพบการเพิ่มกำลังพลและมาตรการรักษาความมั่นคงจากฝ่ายกัมพูชาตลอดแนวชายแดน พร้อมทั้งตรวจพบการใช้โดรนไม่ทราบฝ่ายและไม่ทราบชนิด บินตรวจการณ์บริเวณที่ตั้งกำลังของฝ่ายไทยในหลายจุด
1 สิงหาคม.
เมื่อวันที่ 1 สิงหาคม ทหารกัมพูชาสองนายที่ถูกจับได้ถูกส่งตัวกลับประเทศ ส่งผลให้รัฐบาลกัมพูชาเรียกร้องให้ไทยปล่อยทหารกัมพูชาทั้งหมดที่ยังถูกควบคุมตัวอยู่ หนึ่งในทหารที่ได้รับการปล่อยตัวมีรายงานว่าแขนหัก ขณะที่อีกคนหนึ่งมีอาการบาดเจ็บทางจิตใจซึ่งอ้างว่าเป็นความผิดปกติที่เกิดหลังความเครียดที่สะเทือนใจ ฝ่ายไทยระบุว่าทั้งสองนายถูกส่งกลับหลังจากผู้เชี่ยวชาญประเมินแล้วว่าหากไม่ได้รับการดูแลจากครอบครัว อาการจะเลวร้ายลง โดยก่อนการเข้าร่วมการรบ ทั้งสองนายไม่มีอาการบาดเจ็บใด ๆ กองทัพบกไทยยืนยันว่ากระบวนการทั้งหมดเป็นไปตามหลักอนุสัญญาเจนีวาฉบับที่สามเกี่ยวกับการปฏิบัติต่อเชลยศึก แต่เชลยศึกต้องสาบานตนว่า "จะไม่ต่อสู้กับประเทศไทยอีกต่อไป"
2 สิงหาคม.
เมื่อวันที่ 2 สิงหาคม กองทัพบกไทยได้เพิ่มมาตรการต่อต้านโดรน รวมถึงการห้ามบินโดรนทั่วประเทศเป็นการชั่วคราว หลังจากมีการกล่าวหาว่ามีการพยายาม "บินโดรนเพื่อสอดส่องตำแหน่งทางทหาร" โดยอนุญาตให้บุคลากรของกองทัพใช้ระบบต่อต้านโดรนเพื่อทำลายโดรนได้
3 สิงหาคม.
กระทรวงป้องกันชาติกัมพูชาได้ออกแถลงการณ์เตือนถึงแนวโน้มที่กองกำลังฝ่ายไทยตามแนวชายแดนจะทำการรุกคืบเข้ามา หลังจากที่ได้รับรายงานกองทัพไทยได้มีคำสั่งให้พลเรือนที่ยังหลงเหลือในแถบชายแดนของจังหวัดสุรินทร์อพยพออกจากพื้นที่ก่อนพลบค่ำ ต่อมา พลตรี วินธัย สุวารี โฆษกประจำกองทัพบกไทยได้ออกมาปฎิเสธรายงานดังกล่าว โดยกล่าวว่าประเทศไทยมิได้วางแผนจะกระทำการตอบโด้ทางทหารต่อประเทศกัมพูชาแต่อย่างใด และยืนยันว่าไทยจะยังคงยึดมั่นและปฎิบัติตามข้อตกลงหยุดยิง พร้อมกันนั้นก็จะยังคงเฝ้าระวังสถานการณ์อยู่เสมอ
ต่อมาในคืนวันเดียวกัน เกิดเหตุโดรนตกในพื้นที่ของหวัดสุรินทร์ รายข่าวในช่วงแรกกล่าวหาฝ่ายกัมพูชาว่าเป็นฝ่ายบังคับโดรนเข้ามาในน่านฟ้าของไทย ทำให้เกิดความตื่นตระหนักแก่ประชาชนในท้องถิ่น ต่อมา กองทัพไทยประกาศว่าโดรนที่ตกนั้นเป็นรุ่นซีดับบลิว-15 ซึ่งถูกใช้งานโดยฝั่งไทยเอง
4 สิงหาคม.
รายงานจากแหล่งข่าวในประเทศไทยระบุว่า ศพของทหารกัมพูชาที่ชายแดนยังไม่ถูกเก็บกู้และนำออกไปอย่างเหมาะสม ซึ่งอาจก่อให้เกิดอันตรายต่อสุขภาพและกลิ่นเหม็นรุนแรง ทางการไทยได้ประณามกัมพูชาโดยกล่าวว่า "พวกเขาเพิกเฉยและไม่ให้ความเคารพต่อศพทหารของตน"
กระทรวงป้องกันชาติกัมพูชาระบุว่า เมื่อเวลา 11:00 น. ทหารไทยพร้อมด้วยเครื่องจักรหนักได้เข้าสู่พื้นที่ช่องอานม้าซึ่งอยู่ในเขตแดนกัมพูชา และได้วางลวดหนามไว้ แม้ว่าทหารกัมพูชาจะคัดค้านอย่างเข้มแข็ง กระทรวงป้องกันชาติกัมพูชายังเรียกร้องให้ทหารบกไทยหยุดการกระทำดังกล่าวทันที และให้เคารพอธิปไตยและบูรณภาพแห่งดินแดนของกัมพูชาอย่างเคร่งครัด
5 สิงหาคม.
กองทัพบกไทยได้เชิญตัวแทนจากคณะกรรมการกาชาดระหว่างประเทศ (ICRC) เข้าเยี่ยมทหารกัมพูชา 18 นายซึ่งถูกควบคุมตัวอยู่ในประเทศไทย ตามขั้นตอนปกติของ ICRC กองทัพบกไทยระบุในแถลงการณ์ว่าสิ่งนี้ "สะท้อนให้เห็นถึงความเคารพและความมุ่งมั่นของประเทศไทยในการยึดมั่นหลักมนุษยธรรมระหว่างประเทศอย่างเคร่งครัด" และเน้นถึง "ความโปร่งใสในการปฏิบัติการและการดูแลเชลยศึกด้วยศักดิ์ศรีความเป็นมนุษย์" พร้อมทั้งระบุว่าเชลยศึกอยู่ในสภาพที่ดี ได้รับการดูแลเหมาะสม รวมถึงตัวแทนของ ICRC ได้รับอนุญาตให้พบปะและพูดคุยกับเชลยศึกอย่างเสรีโดยไม่มีข้อจำกัดใด ๆ
คณะรัฐมนตรี มีมติปลด นายบุญสงค์ ทัพชัยยุทธ์ ปลัดกระทรวงแรงงาน โดยคาดว่าสาเหตุหนึ่งมาจากการจัดการปัญหาแรงงานกัมพูชาในประเทศไทย ต่อมาคณะรัฐมนตรีมีมติให้ นายณัฐพล ณัฏฐสมบูรณ์ เป็น ปลัดกระทรวงแรงงาน
6 สิงหาคม.
ทางการประเทศไทยสรุปคนพลเรือนชีวิตทางตรง 14 ราย พลเรือนเสียชีวิตทางอ้อม 3 ราย บาดเจ็บ 39 ราย ทหารไทยเสียชีวิต 15 ราย บาดเจ็บ 230 ราย มีการอพยพประชาชนจากพื้นที่เสี่ยงเข้าสู่ศูนย์พักพิงใน 4 จังหวัด ศูนย์อพยพจำนวน 612 ศูนย์ รวมผู้อพยพทั้งสิ้น 81,572 คน ภูมิธรรม เวชยชัย ผู้รักษาราชการแทนนายกรัฐมนตรี กล่าวกับสื่อไทยว่าเขามีเจตนาใช้วิธีทางกฎหมายเพื่อเรียกร้องให้กัมพูชาจ่ายค่าปฏิกรรมสงคราม แต่จะไม่ผ่านศาลอาญาระหว่างประเทศ (ICC) กัมพูชากล่าวว่าพวกเขา "ตอบรับสิ่งนี้ด้วยความผิดหวัง" พร้อมทั้งยืนยันคำกล่าวอ้างของตนว่าไทยจะต้องรับผิดชอบต่อการยกระดับสถานการณ์ และกัมพูชาได้ดำเนินการไปเพื่อป้องกันตนเอง
7 สิงหาคม.
ผู้รักษาราชการแทนนายกรัฐมนตรี ใช้อำนาจรัฐมนตรีว่าการกระทรวงมหาดไทย ออกคำสั่งกระทรวงมหาดไทยที่ 2382/2568 ปลดว่าที่พันตรี อดิศักดิ์ น้อยสุวรรณ จากตำแหน่งผู้ว่าราชการจังหวัดอุบลราชธานี และให้นาย สมบัติ ไตรศักดิ์ เป็นรักษาการผู้ว่าราชการจังหวัดอุบลราชธานีแทน
8 สิงหาคม.
เวลาประมาณ 08:30 น. พลเอก ณัฐพล นาคพาณิชย์ รักษาการรัฐมนตรีว่าการกระทรวงกลาโหม ได้เสนอชื่อ ปนัดดา วงศ์ผู้ดี เป็นโฆษกศูนย์เฉพาะกิจบริหารสถานการณ์บริเวณชายแดนไทย–กัมพูชา ด้านจิตอาสา เพื่อต่อสู้และปะทะทางสื่อสังคมออนไลน์กับมาลี โสเจียตา
9 สิงหาคม.
เวลาประมาณ 10:00 น. ทหารไทย 3 นาย เหยียบทุ่นระเบิดใหม่ที่กัมพูชาวางไว้ ได้รับบาดเจ็บเป็นครั้งที่ 4 ในขณะลาดตระเวนเพื่อวางลวดหนามกั้นพื้นที่พิพาทชายแดนไทย–กัมพูชา บริเวณอำเภอกันทรลักษ์ จังหวัดศรีสะเกษ
10 สิงหาคม.
ว่าที่เรือตรี ภัชทราวุฒิ รัตนวงษ์ เสียชีวิตอันเนื่องจากอุบัติเหตุขณะทดสอบอาวุธที่ใช้ทำสงครามกับประเทศกัมพูชาเมื่อวันที่ 8 สิงหาคม พ.ศ. 2568 ส่งผลให้ทางการประเทศไทยสรุปคนพลเรือนชีวิตทางตรง 15 ราย พลเรือนเสียชีวิตทางอ้อม 3 ราย รวม 18 ราย บาดเจ็บ 39 ราย ทหารไทยเสียชีวิต 15 ราย ทหารไทยเสียชีวิตทางอ้อม 1 ราย รวม 16 ราย บาดเจ็บ 233 ราย รวมเสียชีวิต 34 ราย บาดเจ็บ 272 ราย ในการแถลงข่าวที่ค่ายสุรนารี พลโท บุญสิน พาดกลาง แม่ทัพภาคที่ 2 อ้างว่าฝ่ายกัมพูชาสูญเสียกำลังพลไปราว 3,000 นาย ท่านยังกล่าวอีกว่ากัมพูชากำลังใช้โดรนเพื่อ “ค้นหาพิกัดโรงพยาบาลโดยเจตนา และมีอาวุธที่สามารถเข้าถึงได้” ท่ายยังกล่าวว่ากองกำลังไทยประจำการอยู่ห่างจากปราสาทตาควายเพียง 30 เมตร และ “ปราสาทเป็นของเรา และเราต้องยึดคืน”
11 สิงหาคม.
กระทรวงป้องกันชาติกัมพูชาประณามคำพูดของพลโทบุญสินเกี่ยวกับแผนการยึดปราสาทตาควายและปราสาทตาเมือนธมซึ่งอยู่ในเขตอธิปไตยของกัมพูชา โดยระบุว่าเป็นการละเมิดข้อตกลงหยุดยิงอย่างชัดเจน และหลักฐานที่ยืนยันการยุยงโดยเจตนาและความพยายามที่วางแผนไว้ล่วงหน้าในการรุกรานกัมพูชา โฆษกเรียกร้องให้ชุมชนระหว่างประเทศที่เกี่ยวข้องกับการหยุดยิงเรียกร้องให้ไทยเคารพข้อตกลง โดยยืนยันว่าปัญหาชายแดนจะต้องได้รับการแก้ไขผ่านกลไกทางเทคนิคและกฎหมายระหว่างประเทศ
12 สิงหาคม.
แหล่งข่าวฝั่งประเทศไทยรายงานว่า พลเรือนที่อพยพออกจากพื้นที่ชายแดนฝั่งไทยได้เริ่มเดินทางกลับบ้านแล้ว หลังจากไม่มีรายงานการสู้รบ ขณะเดียวกันก็ขอให้พลเรือนรายงานวัตถุระเบิดที่ยังไม่ระเบิด เพื่อให้เจ้าหน้าที่นำไปทำลายอย่างเหมาะสม ในวันเดียวกันมีทหารไทยนายหนึ่งที่กำลังลาดตระเวนในพื้นที่ใกล้ปราสาทตาเมือนธมเหยียบทุ่นระเบิดได้รับบาดเจ็บเป็นครั้งที่ 5
13 สิงหาคม.
กระทรวงป้องกันชาติกัมพูชายืนยันว่า กองกำลังกึ่งทหารและตำรวจตระเวนชายแดนของไทยได้ติดตั้งลวดหนามและวางยางรถยนต์ในเขตจังหวัดบันทายมีชัย ซึ่งถือเป็นการละเมิดข้อตกลงหยุดยิง
8 กันยายน.
ทางการประเทศกัมพูชา ประกาศว่า ท่าอากาศยานนานาชาติพนมเปญ ทำการวันสุดท้าย ส่งผลให้วันรุ่งขึ้น นักท่องเที่ยวและนักพนันชาวไทยไม่สามารถเดินทางไปกรุงพนมเปญ ได้อีกต่อไป ต้องเดินทางไปที่ ท่าอากาศยานนานาชาติเตโชตาเขมา เทศบาลตาเขมา
วิกฤตการณ์ทางมนุษยธรรม.
ตามรายงานจากหลายสำนักข่าวนานาชาติ ระบุว่าความขัดแย้งบริเวณชายแดนไทย–กัมพูชา ที่ทวีความรุนแรงขึ้นในช่วงปลายเดือนกรกฎาคม พ.ศ. 2568 ได้ส่งผลกระทบร้ายแรงต่อพลเรือนในพื้นที่อย่างกว้างขวาง โดยเฉพาะบริเวณแนวชายแดนของประเทศไทยที่มีประชาชนอาศัยอยู่หนาแน่น ทั้งในจังหวัดสุรินทร์ จังหวัดศรีสะเกษ จังหวัดบุรีรัมย์ และจังหวัดอุบลราชธานี รายงานระบุว่ามีประชาชนชาวไทยประมาณ 40,000 คน จากทั้งหมด 86 หมู่บ้าน ซึ่งตั้งอยู่ในเขตที่ได้รับผลกระทบโดยตรง จำเป็นต้องอพยพออกจากพื้นที่อย่างเร่งด่วน ท่ามกลางความตึงเครียดทางทหารและการสู้รบระหว่างกำลังพลของทั้งสองฝ่าย
หน่วยงานความมั่นคงไทยและฝ่ายปกครองท้องถิ่นได้จัดตั้งศูนย์อพยพชั่วคราวในพื้นที่ห่างจากแนวชายแดน เพื่อรองรับประชาชนที่ได้รับผลกระทบ รวมถึงการจัดส่งเวชภัณฑ์ อาหาร น้ำดื่ม และสิ่งของจำเป็น โดยความช่วยเหลือจากทั้งภาครัฐและภาคประชาสังคม นอกจากนี้ยังมีรายงานว่ามีความตื่นตระหนกในหลายชุมชนที่ตั้งอยู่ห่างจากแนวชายแดนออกไป เนื่องจากโครงสร้างพื้นฐานที่เกี่ยวข้องกับพลเรือน เช่น โรงพยาบาล สถานีบริการน้ำมันเชื้อเพลิง และเส้นทางคมนาคมบางส่วน ได้รับความเสียหายจากการยิงปืนใหญ่หรือการโจมตีทางอากาศ ซึ่งไม่สามารถยืนยันได้แน่ชัดว่าเป็นฝีมือของฝ่ายใด
ในขณะเดียวกัน ทางการของประเทศกัมพูชา โดยเฉพาะในจังหวัดอุดรมีชัย ซึ่งเป็นจังหวัดที่ตั้งอยู่ติดชายแดนไทยฝั่งตะวันตกเฉียงเหนือ ได้ประกาศแผนอพยพประชาชนออกจากเขตเสี่ยงภัยเช่นกัน โดยในเย็นวันที่ 24 กรกฎาคม พ.ศ. 2568 เจ้าหน้าที่ของฝ่ายปกครองกัมพูชารายงานว่ามีประชาชนกว่า 5,000 คน ต้องอพยพออกจากพื้นที่เพื่อลี้ภัยไปยังจุดพักพิงที่ปลอดภัย โดยได้รับการสนับสนุนจากองค์การบริหารส่วนท้องถิ่นและเจ้าหน้าที่กองทัพกัมพูชาในการดูแลและจัดหาทรัพยากรเบื้องต้นให้แก่ผู้ลี้ภัยเหล่านี้